題萬壑風煙亭百韻
作者：彭郁
朝代：宋

paragraphs: 風在不周山空闕，底事問煙訪兩浙。
煙生廬阜香爐峰，孰使隨風至吳越。
風乎與煙相得外，還有風雷并雨雪。
煙兮與風相好餘，仍有煙波及霞月。
誰知此處一萬壑，祇樂風煙餘不說。
括蒼攙天三百里，熊熊魂魂迷嵽嵲。
蓋竹騰空一千丈，洩洩熒熒蜚崒嵂。
洪濛霧氣蕩歸鴻，滉澒嵐芬惑回鷢。
前岑不陣有旌旆，後岫無人何幕帟。
𩅿霏冷逼盧橘秋，薄浥輕縑礲硉矹。
䬌𪋖遥觸楊梅寒，細擗新綿摩崒屼。
望海尖頭培塿細，盤匜瓊瑒高拋𥻦。
帢幘巾邊花草蔫，彝博栴檀飄馥苾。
劉晨長嘯出天台，填填浩氣陵寒䨚。
王母馳車返玄圃，繽繽羽旆揮斜日。
雙巖瑞巖插雲漢，寒䬝冷𩅀紛膠葛。
大固小固竝闤闠，碧瓦青炊浮𩘹𩘐。
黄巖洞裏石老人，曬袚兵編資飄䫻。
白鶴山頭丁令威，清音嘹唳渾䫹䫾。
玉帝盤桓石鼻宮，鬰葱佳氣浮山梲。
天王宿留墉外岫，羽儀仙隊輝天閲。
長河匹練耀白帝，鉅浸杯醪飲紅蜺。
永慶憑陵睥睨寒，蒼狗白衣勞目刮。
護郭崢嶸星斗爛，霧髻雲鬟誰指結。
䨏濛遠巘失高低，雲渡石湖驚沒滅。
徑山氣接日山寒，翠谷香浮銀谷馞。
東門峧峻露觚稜，天竺黄高彌突兀。
玉女蛾眉𩄡洗鬢，木天石佛雺封鐍。
千家嶼逼水雲廊，木屐山陵閶闔臬。
般若臺高迷遠近，溫涼座上清飄撤。
吹開越嶂萬機錦，颭落吳江千樹纈。
九層臺外遞韶音，萬年枝上光摇樾。
或踰遠漢寵岴嶠，或跨長空冒岓屹。
或邀濃霧迨晨晡，或尼清氛當日昳。
或隨小雨晻青冥，或佐狂𩆧黯遥嶭。
或昏溪洞晚方散，或蔽雲筌朝便別。
或過千山凝古樹，或經四野留寒柮。
或棲江上寒竹梢，或泊野外荒蕪末。
或伴游絲春晝飄，或似涼薰夏朝䞘。
或時避舍秋空雨，或間回車冬日霵。
或穿楊柳絲綫亂，或度浮圖鈴索掣。
或搴空裏青紙鳶，或蕩郊中黑風鳦。
或經花徑殘紅隕，或入松林濃淀杌。
或歷江河諸艦舫，激揚帆縵摇竿橛。
或到遐邇諸精舍，增光金碧韻銅鐵。
或似漢祖憩芒碭，漫空霧靄凌雲闕。
或如唐帝幸驪山，燦爛旂常雜青赤。
或似地仙列禦寇，携笻御氣乘颯䬂。
或如雷部謝仙火，亙天電燄揮霹靂。
或似游月訪姮娥，仙樂八方吹遠闊。
或如焚野覓功臣，燼氣四隅光倏忽。
或似洞庭百丈檣，自西自東隨意屑。
或如岢嵐三尺地，不燧不鑽常燄突。
或似魯國焚咸丘，助張狂吹勢難捽。
或如公瑾戰赤壁，虎嘯波狂那得熄。
或似牧兒爇秦陵，猛火照天三月熱。
嗟余真有山水癖，每遇亭臺須訪謁。
丹丘僅過元宵火，便問登臨求快適。
節愛堂寬稱起居，揖爽亭涼清奧突。
玉霄欄畔憶仙游，望海亭邊思水活。
簷前放目四極遠，波泛玉虹流莫歇。
芡蓮香吹滿堂閣，廣軒梅峽紀碑碣。
知樂流杯亦屢遊，翠屏舒嘯時排闥。
暨被城南韋與杜，亭臺軒檻俱窮歷。
或誇小景怡情性，或詫巧營煥朱碧。
或因沮洳穿池沼，或取篸簪排一列。
或取燕閒扁美名，或思德政存前跡。
橐籥鞴寬風浩渺，天地爐紅煙蓊鬰。
未委眼前諸勝賞，風煙比較誰優劣。
奇哉倅廨後山亭，地不百容天路越。
壑多聊以十千數，幾許風煙難盡揭。
鑿沌不知今幾年，賢哲治中凡幾物。
怪底勝藏俱不知，知亦詎能營雅篳。
趙君眼力高夐古，纔得基階榛即掘。
巖扃萬壑歸指顧，飈靄彌空攢屏攝。
赤城千里諸勝游，從此斯亭爲巨擘。
謝守城頭顔目汙，輞川降旐應高沒。
余將會稽問夏禹，封嵎何得專車骨。
玉帛幾時來萬邦，侯甸云何分五百。
亦將東洋問大士，象教何時啟禪律。
雙塔已多諸佛機，雁蕩又何有僧客。
亦將甬東問句踐，當日如何興霸烈。
還君會雪臣妾羞，千載英雄光史筆。
且生且教俱十年，孰云外物人難必。
亦將海上問羲和，日昇晹谷隅夷宅。
月何與日時相望，日何與月時合璧。
夤賓平秩順時四，璿璣玉衡齊政七。
四隅蒼生感丕冒，惟天惟有堯能敵。
婺女柯山日月長，白黑圍棋窮理窟。
潮頭隠約子胥魂，夫差可見無心術。
王喬跨鶴水中島，丹砂九轉成靈粒。
楊妃隠迹海上山，方士時聞登閫閾。
對景思人人不見，風煙却羨常陞陟。
枝上吸風蟬不饑，空裏食煙鼯費力。
細思眼界兩幺麽，俯仰屈伸誠有得。
蓬萊閣爲亭作兄，柏梁臺爲亭作伯。
騷人憑欄無一事，滌硯濡毫恣思索。
酒客登階無所爲，挈榼携壺忙遜揖。
水仙海若儻俱來，任自亭前說玄極。
惟予椎魯無寸長，祇聽謦欬東君側。